**Sonet de iulie**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sonet de iulie

Opal şi aur e întregul crug

Cum aur şi rubin este câmpia;

A amuţit, topită, ciocârlia

Înşurubată-n zboru-i centrifug.

În spicul greu se împâineşte glia

De când a cunoscut sărut de plug,

Iar bobul, devenit acum belşug,

Cu flori de mac îşi decorează ia.

Cuptor şi lan şi zbor şi cer senin

Trec dincolo de vers şi de cuvinte

În cântul coacerii, suav şi plin

Şi din explozia de simţăminte

Mă smulg şi ca o seceră mă-nclin:

Sunt gata pentru seceriş, Părinte!

Simion Felix Marțian